নিজস্ব প্রতিবেদন: অভিভাবকদের বিক্ষোভের মুখে অবশেষে পিছু হটতে বাধ্য হল এমবি বিড়লা স্কুল কর্তৃপক্ষ। খুদে পড়ুয়াকে যৌন নির্যাতনে অভিযুক্ত পিওন মনোজকে সাসপেন্ড করল স্কুল কর্তৃপক্ষ। অভিভাবকদের সঙ্গে স্কুল কর্তৃপক্ষের বৈঠকের পরই সাসপেন্ডের সিদ্ধান্ত হয়। যদিও তাতে সন্তুষ্ট নন নির্যাতিতা ছাত্রীর বাবা-মা। প্রধান অভিযুক্ত স্কুলের শিক্ষাকর্মী মনোজ-সহ ২ জনের গ্রেফতারির দাবিতে বিক্ষোভ জারি এমপি বিড়লা স্কুলে। আরও পড়ুন: খুদে পড়ুয়ার যৌন নিগ্রহের প্রতিবাদে বিক্ষোভ এমপি বিড়লা স্কুলের সামনেও
এদিকে, এমপি বিড়লা স্কুলের তিন বছরের খুদে পড়ুয়ার বয়ানে উঠে এল বিস্ফোরক তথ্য। নির্যাতিতা শিশুটির বক্তব্য, ‘স্কুলের পিওন মনোজ আঙ্কেল বাকিদের থেকে আলাদা। ও খারাপ। আমার সঙ্গে বারবার খারাপ কাজ করেছে বারবার। আর বলেছে, স্কুলের ভিতরের কথা বাইরে না বলতে। বাইরে বললে বহিষ্কারের ভয় দেখিয়েছে সে। স্কুলের কথা বাইরে বলতে বারণ করেছে প্রিন্সিপালও।' অভিভাবকদের অভিযোগ, বিষয়টি চেপে যেতে স্কুলের প্রিন্সিপাল চেষ্টার কসুর করেননি।  আরও পড়ুন:  জিডি বিড়লা স্কুলে যৌন নিগ্রহের ঘটনায় হাইকোর্টে মামলা, স্কুলের সামনে অবস্থানে রূপা
কয়েক মাস আগে এমপি বিড়লা স্কুলের এক তিন বছরের পড়ুয়াকে স্কুলের মধ্যেই যৌন নিগ্রহের শিকার হতে হয় বলে অভিযোগ ওঠে। জিডি বিড়লা স্কুলে চার বছরের পড়ুয়ার যৌন নিগ্রহের ঘটনার পরই প্রকাশ্যে আসে বিষয়টি। এমপি বিড়লা স্কুলের নির্যাতিতা ছাত্রীর পরিবারের অভিযোগ, বিষয়টি স্কুল কর্তৃপক্ষকে জানানো সত্ত্বেও প্রাথমিক পর্যায়ে কোনও পদক্ষেপ করা হয়নি। সোমবার সকালে স্কুল কতৃপক্ষ লিখিত ভাবে অভিযোগ খারিজ করলে পরিস্থিতি আরও উত্তপ্ত হয়ে ওঠে। সিসিটিভি ঘটনার কোনও প্রমাণ নেই বলে স্কুল গেটে নোটিস টাঙিয়ে দেয় স্কুল কর্তৃপক্ষ। এতেই বিক্ষোভে ঘৃতাহুতি পড়ে। অবশেষে চাপে মুখে নতিস্বীকার করতে বাধ্য হল এমপি বিড়লা স্কুল কর্তৃপক্ষ। যদিও তাতে এখনও চিঁড়ে ভেজেনি। অভিযুক্তের গ্রেফতারির দাবিতে এখনও অনড় অভিভাবকরা।